b'\n_START_ARTICLE_\n\xc5\xa0erpe\n_START_SECTION_\nSplo\xc5\xa1no\n_START_PARAGRAPH_\n\xc5\xa0erpe so gorski narod, ki izvira iz Tibeta. Njihov jezik se je razvil do te mere, da se ga obravnava lo\xc4\x8deno od tibetan\xc5\xa1\xc4\x8dine. Prvotno so se naselili v vzhodnem Nepalu v dolini Khumbu, danes \xc5\xbeivijo tudi v drugih regijah Nepala, v Dard\xc5\xbeilingu v Indiji in v manj\xc5\xa1i meri tudi drugod. Tradicionalno se ukvarjajo s kmetijstvom, zlasti z vzrejo jakov, v zadnjem stoletju pa so zasloveli predvsem zaradi svoje vloge pri tujih odpravah v Himalaji.\n_START_SECTION_\nGorni\xc5\xa1tvo\n_START_PARAGRAPH_\n\xc5\xbde pred drugo svetovno vojno so jih tujci najemali v zgodnjih poskusih osvajanja himalajskih vrhov, predvsem ker so kot doma\xc4\x8dini poznali teren (cest in letali\xc5\xa1\xc4\x8d takrat v Nepalu skoraj ni bilo) in ker so bili vajeni \xc5\xbeivljenja na veliki nadmorski vi\xc5\xa1ini z malo kisika. Sprva so bili predvsem nosa\xc4\x8di, kasneje visokogorski vodniki. Zaradi turizma, izgradnje infrastrukture, bolni\xc5\xa1nic in \xc5\xa1ol se je njihov na\xc4\x8din \xc5\xbeivljenja temeljito spremenil._NEWLINE_Nedvomno najslavnej\xc5\xa1i \xc5\xa0erpa je Tenzing Norgay, ki je v navezi s Hillaryjem osvojil Everest 29. maja 1953.\n_START_SECTION_\nDrugo\n_START_PARAGRAPH_\nPrav zaradi vpliva na gorni\xc5\xa1tvo je izraz \xc5\xa1erpa (z malo za\xc4\x8detnico) splo\xc5\xa1en izraz za nosa\xc4\x8da, po SSKJ-ju tudi za \xc5\xa1alu podobno naglavno ruto. V angle\xc5\xa1\xc4\x8dini je sherpa osebni predstavnik vodij dr\xc5\xbeav na mednarodnih sre\xc4\x8danjih, zlasti G8, v slengu pa tudi izbrana oseba, ki na zabavi ostane trezna, da lahko pospremi domov ostale udele\xc5\xbeence.'